

### Hospodárska a sociálna rada

### Slovenskej republiky

## Ján Richter

## predseda

## Bratislava 25.06.2012

Číslo záznamu: 26495/2012

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 25.06.2012**

Miesto konania : Úrad vlády SR

Prítomní : podľa prezenčnej listiny

Rokovanie viedol :Ján Richter, minister práce, sociálnych vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony

Predkladá: MF SR

1. Návrh Akčného plánu boja proti daňovým podvodom na roky 2012 až 2016

Predkladá: MF SR

1. Návrh zákona o osobitnom odvode z podnikania v regulovaných odvetviach a o zmene a doplnení niektorých zákonov

Predkladá: MF SR

1. Návrh zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonoch a ktorým sa mení a dopĺňa zákon č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov

Predkladá: MF SR

1. Návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

Predkladá: MF SR

1. Návrh Zákona z ....................... 2012, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o zmene a doplnení niektorých zákonov

Predkladá: MF SR

1. Návrh zákona, ktorým sa mení a dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č.372/1990 Zb. o priestupkoch v znení neskorších predpisov v znení neskorších predpisov a ktorým sa menia a dopĺňajú niektoré zákony

Predkladá: MH SR

1. Návrh zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony

Predkladá: MŠVVŠ SR

1. Návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení niektorých zákonov

Predkladá: MŠVVŠ SR

1. Návrh Zákona z .... 2012, ktorým sa mení a dopĺňa zákon č. 568/2009 Z. z. o celoživotnom vzdelávaní a zmene a doplnení niektorých zákonov a súvisiacich všeobecne záväzných právnych predpisov

Predkladá: MŠVVŠ SR

1. Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov

Predkladá: MPSVR SR

1. Správa o sociálnej situácii obyvateľstva Slovenskej republiky za rok 2011

Predkladá: MPSVR SR

1. Vyhodnotenie plnenia Koncepcie bezpečnosti a ochrany zdravia pri práci v Slovenskej republike na roky 2008 až 2012 za rok 2011

Predkladá: MPSVR SR

1. Správa o stave ochrany práce a o činnosti orgánov štátnej správy v oblasti inšpekcie práce v roku 2011

Predkladá: MPSVR SR

1. Rôzne
2. Plnenie deputátnych nárokov (požiadavka KOZ SR)

Rokovanie otvoril a viedol predseda rady pán Richter, ktorý privítal členov rady a požiadal o doplnenie programu o nasledovné body rokovania:

1. Návrh súhrnnej správy o stave rodovej rovnosti na Slovensku za rok 2011

Predkladá: MPSVR SR

1. Návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov

Predkladá: MF SR

1. Rozvojový program priorít verejných prác na roky 2013 až 2015

Predkladá: MDVRR SR

Ďalej požiadal o stiahnutie bodu číslo 6 - Návrh Zákona z ....................... 2012, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o zmene a doplnení niektorých zákonov z dôvodu, že nebol doručený a o predradenie materiálov MŠVVŠ SR.

Sociálni partneri súhlasili s upraveným programom.

**K bodu 8**

Návrh zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony

Predmetný materiál uviedol minister školstva, vedy, výskumu a športu SR pán Čaplovič.

Stanovisko za AZZZ SR predniesol pán Karlubík, ktorý nemal k predloženému materiálu pripomienky. Odporučil predložiť materiál na ďalšie legislatívne konanie.

Stanovisko za KOZ SR predniesol pán Blahák, ktorý požiadal v § 3 ods. 1 písm. b) c) doplniť slová „odborová organizácia“, nakoľko je členom rady pre odborné vzdelávanie ako subjekt koordinácie odborného vzdelávania a prípravy a preto je potrebné, aby sa primerane podieľala na vymedzených úlohách. KOZ SR pokladá za potrebné urýchlene vyriešiť legislatívne vzťahy medzi Radou vlády Slovenskej republiky pre odborné vzdelávanie a prípravu a Alianciou sektorových rád zriadenou v rámci projektu Národná sústava povolaní. Po zapracovaní uvedenej pripomienky k § 3 ods. 1 písm. b) písm. c) KOZ SR odporučila postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý odporučil návrh zákona na ďalšie legislatívne konanie s jednou pripomienkou.

Pripomienka k čl. I., novelizačný bod číslo 12

Predmetné ustanovenie navrhuje RÚZ doplniť nasledovne:

* doplniť do uvedeného novelizačného bodu, že vyjadrenie Krajskej rady pre odborné vzdelávanie je pre VÚC záväzné pri tvorbe všeobecne záväzného nariadenia.
* doplniť do uvedeného novelizačného bodu, že VÚC, pri tvorbe všeobecne záväzného nariadenia rozhoduje na základe kritérií obsadenosti školského zariadenia a uplatniteľnosti jeho absolventov na trhu práce, resp. v ďalšom vzdelávaní vyššieho stupňa.
* doplniť do uvedeného ustanovenia, že zriaďovateľ súkromnej strednej školy a zriaďovateľ cirkevnej strednej školy môže požiadať ministerstvo školstva o preskúmanie počtu tried na základe kritérií uvedených vyššie.

Stanovisko za ZMOS predniesol pán Dvonč, ktorý uviedol, že ZMOS v rámci medzirezortného pripomienkového konania neuplatnilo pripomienky k Čl. IX bodu 6 §28 odsek 10, ktoré sa týkajú možnosti zvýšenia počtu detí v materskej škole z dôvodov zadefinovaných v novelizovanom ustanovení. Upozornilo na to, že v zmysle princípov decentralizácie verejnej správy a presunu kompetencií na samosprávu by mal o počte detí v triedach škôl a školských zariadení, ktoré sú v originálnej pôsobnosti obcí, rozhodovať zriaďovateľ. ZMOS odporučilo návrh na ďalšie legislatívne konanie.

Predkladateľ akceptoval pripomienky KOZ SR , RÚZ a ZMOS.

**Závery:**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 9**

Návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení niektorých zákonov

Predmetný materiál uviedol minister školstva, vedy, výskumu a športu SR pán Čaplovič.

Stanovisko za AZZZ SR predniesol pán Karlubík, ktorý nemal k predloženému materiálu pripomienky. Odporučil predložiť návrh zákona na ďalšie legislatívne konanie.

Stanovisko za KOZ SR predniesla pani Mayerová, ktorá odporučila postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý nemal k predloženému materiálu pripomienky a odporučil predložiť návrh zákona na ďalšie legislatívne konanie.

Stanovisko za ZMOS predniesol pán Dvonč, ktorý uviedol, že v medzirezortnom pripomienkovom konaní ZMOS uplatnilo päť zásadných pripomienok, z ktorých boli tri plne akceptované. Najmä akceptovanie a preformulovanie ustanovení v § 6 ods. 12 písm. g) v intenciách návrhu ZMOS považuje za významný a dôležitý krok, ktorým budú prideľované finančné prostriedky v súlade s reálnym finančným plnením výnosu dane z príjmov fyzických osôb podľa jednotlivých mesiacov v lehotách určených vo VZN, nie taxatívne 1/12 z rozpočtu. Čiastočne bola akceptovaná aj pripomienka ZMOSu na inú konštrukciu (výšku) sankcií pre zriaďovateľov, ako aj potreba zosúladenia niektorých ustanovení zákona č.597/2003 Z. z. s ustanoveniami zákonov o obecnom zriadení a rozpočtových pravidlách územnej samosprávy. Nakoľko išlo o návrh nad rámec legislatívneho návrhu, ZMOS očakáva, že zosúladenie bude predmetom „veľkej“ novely zákona. ZMOS odporučilo návrh zákona na ďalšie legislatívne konanie.

**Závery:**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 10**

Návrh Zákona z .... 2012, ktorým sa mení a dopĺňa zákon č. 568/2009 Z. z. o celoživotnom vzdelávaní a zmene a doplnení niektorých zákonov a súvisiacich všeobecne záväzných právnych predpisov

Predmetný materiál uviedol minister školstva, vedy, výskumu a športu SR pán Čaplovič.

Stanovisko za AZZZ SR predniesol pán Karlubík, ktorý nemal k predloženému materiálu pripomienky. Odporučil predložiť návrh zákona na ďalšie legislatívne konanie.

Stanovisko za KOZ SR predniesla pani Mayerová, ktorá odporučila postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý nemal k predloženému materiálu pripomienky a odporučil predložiť materiál na ďalšie legislatívne konanie.

Stanovisko za ZMOS predniesol pán Dvonč, ktorý nemal k návrhu zákona zásadné pripomienky a odporučil návrh zákona postúpiť na ďalšie legislatívne konanie.

**Závery:**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 1**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony

Predmetný materiál uviedol podpredseda vlády a minister financií SR pán Kažimír.

Stanovisko za AZZZ SR predniesol pán Karlubík, ktorý súhlasil s tým, že treba urobiť vhodné opatrenia a požiadal, či by nebol predkladateľ ochotný vecne diskutovať o pripomienkach, ktoré sú uvedené v písomnom stanovisku AZZZ SR.

Stanovisko za KOZ SR predniesol pán Machyna, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý považuje zámer boja proti daňovým únikom za legitímny a v súčasných ekonomických podmienkach za odôvodnený. RÚZ však zásadne nesúhlasí s formou legislatívneho konania zvoleného v prípade tohto návrhu a ani s niektorými jeho obsahovými náležitosťami, ktoré sú podrobne uvedené v písomnom stanovisku ( 11 konkrétnych pripomienok) . RÚZ sa pridala k požiadavke AZZZ SR, aby boli pripomienky sociálnych partnerov ešte prediskutované na expertnej úrovni.

Stanovisko za ZMOS predniesol pán Dvonč, ktorý nemal k materiálu zásadné pripomienky a odporučil návrh zákona postúpiť na ďalšie legislatívne konanie.

Predseda vlády požiadal sociálnych partnerov, aby predložili svoje návrhy na konsolidáciu verejných financií, vyzval ich, aby navštívili výbory NR SR. Predkladateľ MF SR prijalo výzvu rokovať na expertnej úrovni. Prezident AZZZ SR prezentoval obavu, či navrhnuté opatrenia budú účinné a či nespôsobia zbytočnú administratívnu záťaž. Pozornosť treba nasmerovať na správu daní, aby ich práca bola maximálne efektívna a nie šikanovať podnikateľské subjekty. Pán Sabol za RÚZ podporil snahu boja proti daňovým únikom aj za cenu zvýšenej administratívnej záťaže. Uviedol, že neistota je horšia ako povinnosť navyše. Pán Machyna za KOZ SR uviedol, že by sa mala urobiť osveta, že platiť dane má zmysel. Sociálni partneri sa spoločne dohodli, že prijímanie legislatívy proti daňovým únikom je len špička ľadovca a dôležitejší je výkon kontroly a morálka. Predkladateľ prisľúbil stretnutie do konca týždňa t.j. do 29.6.2012.

**Závery:**

**Rada**

1. **súhlasí s predloženým návrhom zákona s pripomienkami RÚZ a AZZZ SR, o ktorých bude predkladateľ ešte na expertnej úrovni so sociálnymi partnermi rokovať.**

**K bodu 2**

Návrh Akčného plánu boja proti daňovým podvodom na roky 2012 až 2016

Predmetný materiál uviedol podpredseda vlády a minister financií SR pán Kažimír.

Stanovisko za AZZZ SR predniesol pán Karlubík, ktorý odporučil predložiť materiál na ďalšie konanie.

Stanovisko za KOZ SR predniesol pán Machyna, ktorý uviedol, že KOZ SR v pripomienkovom konaní nemala k predmetnému materiálu vecné pripomienky a odporučil postúpiť materiál na ďalšie konanie.

Stanovisko za RÚZ predniesol pán Jusko, ktorý odporučil postúpiť materiál na ďalšie konanie, s tým, že ho berie na vedomie.

Stanovisko za ZMOS predniesol pán Dvonč, ktorý nemal k materiálu zásadné pripomienky a odporučil ho postúpiť na ďalšie konanie.

Pán Blahák za KOZ SR uviedol, že materiál má málo konkrétnych opatrení, ktoré by viedli k zlepšeniu prostredia. Bez legislatívnych zmien sa môže zlepšiť vyškolenie kontrolórov, zvýšiť ich platy, zapojiť finančnú správu, finančnú políciu... Akčný plán môže byť účinný, ak bude k nemu urobená mediálna kampaň...

**Závery:**

**Rada**

**A. súhlasí s predloženým materiálom bez pripomienok,**

**B. odporúča materiál na ďalšie konanie.**

**K bodu 3**

Návrh zákona o osobitnom odvode z podnikania v regulovaných odvetviach a o zmene a doplnení niektorých zákonov

Predmetný materiál uviedol podpredseda vlády a minister financií SR pán Kažimír.

Stanovisko za AZZZ SR predniesol pán Karlubík, ktorý ocenil zodpovedný prístup vlády, ktorá sa chce zaoberať ozdravením verejných financií. Vyzval zástupcov Zväzu energetiky, východoslovenskej a stredoslovenskej, ktorí konkretizovali pripomienky a kritizovali, že materiál nebol daný na riadne MPK a požiadali o zapracovanie prednesených pripomienok, podľa ich názoru, ak nebudú pripomienky zapracované návrh zákona bude diskriminačný, brániaci hospodárskej súťaži.

Stanovisko za KOZ SR predniesol pán Machyna, ktorý odporučil postúpiť návrh zákona na ďalšie legislatívne konanie a uviedol, aby boli ozdravné opatrenia robené tak, aby nenastal pokles reálnych príjmov a životnej úrovne.

Stanovisko za RÚZ predniesol pán Jusko, ktorý uviedol, že návrh zákona predstavuje arbitrárne zdanenie vybraných ekonomických odvetví, s čím RÚZ zásadne nesúhlasí, neexistujú ani teoretické ani praktické argumenty, ktoré by odôvodňovali prečo sú týmto spôsobom zdanené, len uvedené ekonomické subjekty. Zákon podľa názoru RÚZ vnáša vysokú mieru neistoty týkajúcej sa stability regulačného rámca, ktorá je jedným zo základných pilierov vytvárania vhodného podnikateľského prostredia, ako aj pre rozvoj a návratnosť investícií. Akákoľvek zmena tohto charakteru môže mať negatívny dopad na ekonomickú aktivitu Slovenskej republiky a jej zamestnanosť. Môže mať negatívny dopad na konkurencieschopnosť Slovenska, čo sa odzrkadlí predovšetkým na tých spoločnostiach, ktoré súťažia so zahraničnými spoločnosťami. Takýto osobitný odvod pre vybraný okruh podnikateľských subjektov je podľa názoru RÚZ diskriminačný, v rozpore so základnými princípmi EÚ. RÚZ neodporúča uvedený návrh zákona prijať. V prípade ak toto odporučenie nebude akceptované predkladá RÚZ k návrhu zákona pripomienky, ktoré sú uvedené v písomnom stanovisku.

Stanovisko za ZMOS predniesol pán Dvonč, ktorý uviedol, že ZMOS citlivo vníma danú problematiku, nemá k návrhu zákona zásadné pripomienky a odporúča ho postúpiť na ďalšie legislatívne konanie.

**Závery:**

**Rada**

**A. nedospela k dohode z dôvodu nesúhlasu RÚZ,**

**B. AZZZ SR súhlasí s pripomienkami, KOZ SR a ZMOS súhlasia bez pripomienok.**

**K bodu 4**

Návrh zákona, ktorým sa mení a dopĺňa zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonoch a ktorým sa mení a dopĺňa zákon č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov

Predmetný materiál uviedol podpredseda vlády a minister financií SR pán Kažimír.

Stanovisko za AZZZ SR predniesol pán Machunka, ktorý uviedol, že predložený návrh zákona zhorší podnikateľské prostredie, tiež konkurenčné prostredie, zníži dostupnosť úverov a preto AZZZ SR s ním nesúhlasí.

Stanovisko za KOZ SR predniesol pán Machyna, ktorý navrhol do §6, bod 1 za slovami „nesmú zvyšovať ceny, poplatky, odplaty ani iné finančné plnenia, prípadne vyžadovať osobitné poplatky, odplaty alebo iné plnenia na úhradu nákladov alebo výdavkov súvisiacich s úhradou odvodu a splátok odvodu“ zapracovať ešte podmienku „ani znižovať úročenie.“ Takéto znenie navrhuje KOZ SR z dôvodu, aby banka nemohla preniesť náklad na odvod do zníženia úročenia na vkladových alebo termínovaných účtoch klientov bánk. KOZ SR odporúča po zapracovaní pripomienky postúpiť návrh zákona do ďalšieho legislatívneho konania.

Stanovisko za RÚZ predniesol pán Sabol, ktorý uviedol, že RÚZ nesúhlasí s predloženým návrhom zákona a odmietol selektívne zdaňovanie vybraných odvetví ako je napr. bankový sektor. RÚZ neodporúča predložený legislatívny návrh schváliť.

Stanovisko za ZMOS predniesol pán Dvonč, ktorý nemal k návrhu zákona zásadné pripomienky a odporučil ho postúpiť na ďalšie legislatívne konanie.

Predseda vlády vyzval sociálnych partnerov, že ak predložia alternatívu k uvedenému návrhu zákona, tak predmetný odvod bude zrušený.

**Závery:**

**Rada**

**A. nedospela k dohode z dôvodu nesúhlasu RÚZ a AZZZ SR,**

**B. KOZ SR súhlasí s pripomienkou a ZMOS súhlasí bez pripomienok.**

**K bodu 5**

Návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

Predmetný materiál uviedol podpredseda vlády a minister financií SR pán Kažimír.

Stanovisko za AZZZ SR predniesol pán Karlubík, ktorý nemal k predloženému materiálu pripomienky. Odporučil predložiť materiál na ďalšie legislatívne konanie.

Stanovisko za KOZ SR predniesol pán Machyna, ktorý uviedol k návrhu zákona nasledovné pripomienky:

* §27c, bod d) doplniť o podmienku poskytnutia základného bankového produktu aj pre klientov bez príjmu, nakoľko zvýhodnení budú podľa navrhovaného znenia iba zamestnanci s minimálnou mzdou, a osoby bez príjmu tak nebudú môcť požiadať o základný bankový produkt,
* v navrhovanom bode 10 zmeniť znenie o tom, že „banka a pobočka zahraničnej banky nesmú poskytnúť spotrebiteľovi úver formou povoleného prečerpania“ na „smú...“ a doplniť maximálnu možnú výšku povoleného prečerpania. Klient by mal tak možnosť požiadať i pri balíku základného bankového produktu o menší krátkodobý úver resp. pôžičku. Tieto typy úverov sa poskytujú i bez dokladovania príjmu a skúmania bonity klientov.

KOZ SR odporúča po zapracovaní pripomienok postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ nepovažuje obsah predloženého návrhu zákona za legitímnu súčasť regulácie bankového sektora. Podľa názoru RÚZ by podobný typ regulácie nemal zasahovať až na úroveň elementárnych bankových produktov ako sú bežné účty. RÚZ neodporúča predložený legislatívny návrh schváliť.

Stanovisko za ZMOS predniesol pán Dvonč, ktorý nemal k návrhu zákona zásadné pripomienky a odporučil návrh zákona postúpiť na ďalšie legislatívne konanie.

**Závery:**

**Rada**

**A. súhlasí s pripomienkou RÚZ,**

**B. KOZ SR, ZMOS a AZZZ SR súhlasia bez pripomienok.**

**K bodu 6**

Návrh Zákon z ....................... 2012, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o zmene a doplnení niektorých zákonov

Materiál bol stiahnutý z rokovania z dôvodu, že nebol doručený.

**K bodu 16**

Návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov

Predmetný materiál uviedol podpredseda vlády minister financií pán Kažimír.

Stanovisko za AZZZ SR predniesol pán Karlubík, ktorý nemal k predloženému materiálu pripomienky. Odporučil predložiť materiál na ďalšie legislatívne konanie.

Stanovisko za KOZ SR predniesol pán Blahák, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý odporučil zobrať návrh zákona na vedomie, s tým, že treba posúdiť cenu cigariet v okolitých štátoch.

Stanovisko za ZMOS predniesol pán Dvonč, ktorý nemal k návrhu zákona žiadne pripomienky a odporučil návrh zákona postúpiť na ďalšie legislatívne konanie.

Predkladateľ informoval sociálnych partnerov, že zavádzame minimálne sadzby, ktoré požaduje EÚ.

**Závery:**

**Rada**

**A. súhlasí s predloženým návrhom zákona bez pripomienok,**

**B. odporúča návrh zákona na ďalšie legislatívne konanie.**

**K bodu 17**

Rozvojový program priorít verejných prác na roky 2013 až 2015

Predmetný materiál uviedol štátny tajomník ministerstva dopravy, výstavby a regionálneho rozvoja SR pán Palko.

Stanovisko za AZZZ SR predniesol pán Karlubík, ktorý zobral predložený materiál na vedomie a odporučil ho schváliť.

Stanovisko za KOZ SR predniesol pán Gazdík, ktorý odporučil materiál zobrať na vedomie a postúpiť na ďalšie konanie.

Stanovisko za RÚZ predniesol pán Jusko, ktorý nemal k predloženému materiálu pripomienky. Odporučil ho na ďalšie konanie.

Stanovisko za ZMOS predniesol pán Dvonč, ktorý nemal k materiálu žiadne pripomienky a odporučil ho postúpiť na ďalšie konanie.

**Závery:**

**Rada**

**A. súhlasí s predloženým materiálom bez pripomienok,**

**B. odporúča materiál na ďalšie konanie.**

**K bodu 7**

Návrh zákona, ktorým sa mení a dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č.372/1990 Zb. o priestupkoch v znení neskorších predpisov v znení neskorších predpisov a ktorým sa menia a dopĺňajú niektoré zákony

Predmetný materiál uviedol štátny tajomník ministerstva hospodárstva SR pán Petrík.

Stanovisko za AZZZ SR predniesol pán Karlubík, ktorý odporučil predložiť materiál na ďalšie legislatívne konanie.

Stanovisko za KOZ SR predniesol pán Mojš, ktorý odporučil postúpiť návrh zákona na ďalšie legislatívne konanie.

Stanovisko za RÚZ predniesol pán Jusko, ktorý uviedol, že v predloženom návrhu zákona boli zohľadnené pripomienky RÚZ s výnimkou jednej, odporučil materiál na ďalšie legislatívne konanie s pripomienkou, ktorá je uvedená v písomnom stanovisku.

Stanovisko za ZMOS predniesol pán Dvonč, ktorý nemal k návrhu zákona zásadné pripomienky a odporučil návrh zákona postúpiť na ďalšie legislatívne konanie.

**Závery:**

**Rada**

**A. súhlasí s predloženým návrhom zákona s pripomienkou RÚZ,**

**B. KOZ SR, ZMOS a AZZZ SR súhlasí bez pripomienok,**

**C. odporúča návrh zákona na ďalšie legislatívne konanie.**

**K bodu 11**

Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňa zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov

Minister práce, sociálnych vecí a rodiny SR pán Richter uviedol, že ide o malú novelu uvedeného zákona a už je pripravená aj veľká novela, ktorej súčasťou je malá novela. Odporučil, aby uvedený návrh zákona bol na dnešnom rokovaní stiahnutý a prerokovaný ako veľká novela. Sociálni partneri s návrhom súhlasili.

Veľká novela bude predmetom rokovania mimoriadnej HSR SR dňa 2.7.2012.

**K bodu 12**

Správa o sociálnej situácii obyvateľstva Slovenskej republiky za rok 2011

Predmetnú správu uviedol minister práce, sociálnych vecí a rodiny SR pán Richter.

Stanovisko za AZZZ SR predniesol pán Karlubík, ktorý nemal k správe žiadne pripomienky a odporučil ju zobrať na vedomie.

Stanovisko za KOZ SR predniesol pán Mojš, ktorý uviedol, že v zmysle uvedeného písomného stanoviska KOZ SR zastáva názor, že otázkam zamestnanosti a sociálnej ochrany zamestnanca treba venovať trvalú pozornosť na rokovaniach HSR SR, najmä v kontexte článku 12 Ústavy SR – rovnosť subjektov pred zákonom. V prípade sociálnych transferov treba brať do úvahy nielen rovnaké podmienky pre výpočet a poskytovanie dávok pre všetky subjekty, ktoré sa dostali nie vlastnou vinou do nepriaznivej sociálnej situácie, ale aj udržanie medzigeneračnej solidarity v systéme dôchodkového poistenia. KOZ SR ocenila referenčný obsah správy a zachovanie kontinuity vykazovania údajov v rozhodujúcich charakteristikách sociálnej situácie obyvateľstva. Odporučila využiť správu aj v Národnom projekte Centrum sociálneho dialógu a zobrať ju na vedomie.

Stanovisko za RÚZ predniesol pán Jusko, ktorý nemal k predloženému materiálu pripomienky, ale upozornil, že ak nebude fungovať ekonomika, tak sociálny štandard sa bude znižovať. Odporučil materiál zobrať na vedomie.

Stanovisko za ZMOS predniesol pán Muška, ktorý nemal k správe žiadne pripomienky a odporučil ju zobrať na vedomie a postúpiť na ďalšie konanie.

**Závery:**

**Rada**

**A. berie Správu na vedomie.**

**K bodu 13 a 14**

Vyhodnotenie plnenia Koncepcie bezpečnosti a ochrany zdravia pri práci v Slovenskej republike na roky 2008 až 2012 za rok 2011

Správa o stave ochrany práce a o činnosti orgánov štátnej správy v oblasti inšpekcie práce v roku 2011

Predmetné materiály uviedol minister práce, sociálnych vecí a rodiny SR pán Richter.

Stanovisko za AZZZ SR predniesol pán Borgula, ktorý odporučil zobrať materiály na vedomie s pripomienkami uvedenými v písomných stanoviskách.

Stanovisko za KOZ SR predniesol pán Gazdík, ktorý odporučil zobrať materiály na vedomie s pripomienkami uvedenými v písomných stanoviskách.

Stanovisko za RÚZ predniesol pán Jusko, ktorý nemal k predloženým materiálom pripomienky. Odporučil predložiť materiály na ďalšie konanie.

Stanovisko za ZMOS predniesol pán Muška, ktorý nemal k materiálom žiadne pripomienky a odporučil ich postúpiť na ďalšie konanie.

**Závery:**

**Rada**

**A. berie predložené materiály na vedomie.**

**K bodu 15**

Návrh súhrnnej správy o stave rodovej rovnosti na Slovensku za rok 2011

Predmetný materiál uviedol minister práce, sociálnych vecí a rodiny SR pán Richter.

Stanovisko za AZZZ SR predniesol pán Karlubík, ktorý odporučil zobrať predloženú správu na vedomie.

Stanovisko za KOZ SR predniesol pán Gazdík, ktorý pozitívne hodnotil obsah Návrhu Súhrnnej správy a podporil jednotlivé aktivity vlády SR, aby sa princíp uplatňovania rodového hľadiska stal integrálnou súčasťou riešenia problémov, nastavenia politík a mechanizmov na zvýšenie zamestnanosti, kvality života, demokracie a dobre, ale  hlavne spravodlivo spravovanej spoločnosti.  Odporučil správu schváliť.

Stanovisko za RÚZ predniesol pán Jusko, ktorý nemal k predloženému materiálu pripomienky. Odporučil zobrať správu na vedomie a predložiť na ďalšie konanie.

Stanovisko za ZMOS predniesol pán Muška, ktorý nemal k správe žiadne pripomienky a odporučil ju postúpiť na ďalšie konanie.

Predkladateľ odporučil sociálnym partnerom, aby obsah správy využili pri ďalšej práci.

**Závery:**

**Rada**

**A. berie Správu na vedomie.**

**K bodu Rôzne**

1. Plnenie deputátnych nárokov (požiadavka KOZ SR)

KOZ SR listom vyzvala MPSVR SR na riešenie uvedenej problematiky.

Deputátne plnenie v roku 2011 zásadne ovplyvnila novela zákona č. 461/2003 Z. z. o sociálnom poistení, ktorá nadobudla účinnosť od 1. januára 2011 v tom zmysle, že deputátne plnenie je považované za príjem z ktorého je povinnosť platiť odvody na sociálne a zdravotné poistenie.

Hornonitrianske bane Prievidza a.s. (HBP), písomne žiadali Ministerstvo práce, sociálnych vecí a rodiny Slovenskej republiky o výnimku, aby deputátne plnenie nepodliehalo odvodom na sociálne a zdravotné poistenie. Stanovisko ministerstva bolo žiaľ negatívne. Taktiež HBP, a.s. jednali s Ministerstvom hospodárstva o navýšení dotácie o odvody za zamestnávateľa. Stanovisko MH bolo tiež negatívne.

Vzhľadom k uvedenému bolo do zmluvy zapracované, že výška poskytnutej dotácie je vrátane všetkých nákladov prijímateľa dotácie súvisiacich s úhradou záväzkov voči všetkým oprávneným osobám.

Všetky tieto skutočnosti značne ovplyvnili výšku zaslanej finančnej náhrady deputátneho plnenia oprávneným osobám za rok 2011. Nespokojnosť s výškou finančnej náhrady deputátneho plnenia vyústila do podania žaloby jedného z poberateľov na Okresný súd v Prievidzi, za neoprávnene zrazené čiastky. Tvrdí, že HBP, a.s. mu neoprávnene zrazili odvody za poskytovateľa.

KOZ SR odporúča, v § 3 ods. 1 písm. a) na konci pripojiť slová: a  príjmu poskytnutého z dotácie Ministerstva hospodárstva Slovenskej republiky na plnenie deputátnych nárokov oprávnených osôb.

Stanovisko za AZZZ SR predniesol pán Karlubík, ktorý mal problém s tým, ako návrh posunúť ďalej a vyjadril obavu nad tým, aby iniciatívy skupín neboli posúvané na prerokovanie v HSR SR. Podľa jeho názoru by išlo o precedens.

Stanovisko za RÚZ predniesol pán Jusko, ktorý podporil návrh KOZ SR s tým, že môže hroziť riziko predloženia ďalších žiadostí. Ak bude predložený návrh zákona, RÚZ sa k nemu vecne vyjadrí.

Stanovisko za ZMOS predniesol pán Muška, ktorý vyjadril pochopenie návrhu odborov a mal k nemu pozitívne stanovisko.

K procedúre sa vyjadril pán Mojš, ktorý uviedol, že každá zo strán, môže predkladať svoje návrhy, vysvetlil, že KOZ SR chcela preveriť názory sociálnych partnerov a je pripravená predložiť aj legislatívny návrh.

Podľa názoru odborníkov MPSVR SR právna úprava podmieňujúca status zamestnanca, a tým aj zamestnávateľa, od práva na príjem zo zárobkovej činnosti podľa zákona o dani z príjmov nadobudla účinnosť 1. januára 2011 podľa zákona č. 543/2010 Z. z. ktorý mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov. Zámerom bolo zjednotiť vymeriavacie základy na účely dane z príjmu, sociálneho poistenia a zdravotného poistenia a prostredníctvom tohto opatrenia dosiahnuť čo najširšie pokrytie osôb majúcich príjem zo zárobkovej činnosti, resp. príjem vyplývajúci zo zárobkovej činnosti, systémom sociálneho poistenia a systémom zdravotného poistenia. Išlo o opatrenie súvisiace so zavedením tzv. „superhrubej mzdy“, v rámci ktorého sa mali zharmonizovať vymeriavacie základy na platenie dane z príjmu, poistného na sociálne poistenie a poistného na zdravotné poistenie. Z dôvodu technickej nemožnosti vyplácania krátkodobých dávok z nepravidelného príjmu sa na fyzické osoby, ktoré majú nepravidelný príjem zo závislej činnosti, vzťahuje len dôchodkové poistenie.

Riešením problému deputátnych plnení, ktoré by nebolo v rozpore so zámerom zjednotenia vymeriavacích základov na sociálne poistenie, zdravotné poistenie a daň z príjmu, by bolo vyňatie deputátnych plnení priamo zo zdaňovaných príjmov podľa zákona o dani z príjmu, napr. oslobodením tohto plnenia od dane v § 9 zákona o dani z príjmu. Tým by sa vyňalo deputátne plnenie aj z príjmu posudzovaného na účely sociálneho poistenia, ako aj zdravotného poistenia. Udelenie výnimky na deputátne plnenia len v systéme sociálneho poistenia by bolo nesystémové a narušilo by to snahu o zjednotenie okruhu osôb, ktoré spadajú do osobného okruhu sociálneho poistenia, zdravotného poistenia a dane z príjmu.

Sociálni partneri zobrali uvedené na vedomie. Predseda rady a minister práce, sociálnych vecí a rodiny SR pán Richter prevzal osobnú iniciatívu nad riešením uvedenej problematiky, zorganizuje stretnutie s MF SR a pokúsi sa nájsť riešenie.

1. Predseda rady informoval členov rady, že sa dňa 2.7.2012 o 9,00h na Úrade vlády SR uskutoční mimoriadne rokovanie HSR SR s nasledovným programom:
2. Návrh zákona z ....................... 2012, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o zmene a doplnení niektorých zákonov

Predkladá: MF SR

1. Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa dopĺňajú niektoré zákony

Predkladá: MPSVR SR

1. Rôzne

Sociálni partneri súhlasili s termínom a programom rokovania. Predseda rady pán Richter ponúkol sociálnym partnerom vrátiť sa k návrhu zákona č. 461/2003 Z.z. aj po prvom čítaní v NR SR.

1. Predseda rady informoval, že vzhľadom na skutočnosť, že pán viceprezident KOZ SR Vladimír Mojš, ktorý bol členom Predsedníctva HSR SR a zároveň aj podpredseda HSR SR končí pracovný pomer v KOZ SR ku dňu 30. 6. 2012, Predstavenstvo KOZ SR v zmysle uvedeného pristúpilo k renominácii zástupcov KOZ SR.

Uznesením Predstavenstva KOZ SR č. 451/56 zo dňa 20. 6. 2012 schválilo do Predsedníctva HSR SR PhDr. Miroslava Gazdíka, prezidenta KOZ SR, ktorého zároveň nominuje aj za podpredsedu HSR SR v termíne od 1. 7. 2012.

Predseda rady poďakoval pánovi Mojšovi za dlhoročnú prácu v tripartite a zaželal mu veľa pracovných úspechov na novom pôsobisku.

Predseda rady pán Richter poďakoval prítomným za účasť na rokovaní a ukončil ho.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Vladimír M O J Š**

podpredseda rady ................................

za zamestnávateľov

**Roman K A R L U B Í K**

podpredseda rady ................................